Itaalia peaminister Giuseppe Conte ütles, et meede on mõeldud kodanike ja eelkõige kõige nõrgemate kaitsmiseks, vahendasid Reuters ja Guardian.

Kehtestatud piirangute järgi keelatakse kõik avalikud üritused, suletakse kinod, teatrid, spordisaalid, ööklubid ja pubid. Samuti keelatakse matused ja pulmad.

Piirangud puudutavad umbes 60 miljonit inimest.

Peaminister Conte kinnitas, et allkirjastab vastava määruse koheselt ning uued reeglid hakkavad kehtima alates teisipäeva hommikust.

Valitsusjuhi sõnul pole Itaalias enam nn punaseid tsoone, vaid kõikjal Itaalias kehtivad samasugused piirangud. Kõik koolid ja ülikoolid on suletud vähemalt 3. aprillini. Keelatakse avalikud üritused, sealhulgas jäävad ära ka kõik spordiüritused, näiteks Seria A jalgpallimängud.

Ka liikumine on piiratud kogu Itaalias ning inimesed peaksid liikuma ainult tööle ja tagasi või hädaolukorra puhul. Kõige õigem käitumisviis oleks üldse kodus püsida. Ühistransport jätkab siiski liikumist.

Conte sõnul on sellised meetmed vajalikud, et kaitsta ühiskonna kõige nõrgemaid liikmeid - eelkõige vanureid ja nõrgema tervisega inimesi, kellele koroonaviirusesse nakatumine raskemalt mõjub.